
הכנסת העשרים
מושב שני
<פרוטוקול מס' 84>
מישיבת ועדת החינוך, התרבות והספורט
יום שני, י"א בכסלו התשע"ו (23 בנובמבר 2015), שעה 12:00
<סדר היום:>
<שידור תכנים בלתי הולמים בערוצי ילדים>
נכחו:

<חברי הוועדה:> 
יעקב מרגי – היו"ר

מכלוף מיקי זוהר
מרדכי יוגב

חברי הכנסת:
איציק שמולי
<מוזמנים:> 
	ארידיס לאופר
	–
	ראש ענף, משרד התקשורת

	היבה ריזק
	–
	עו"ד, משרד התקשורת

	איריס מנדה בן יעקב
	–
	ממונה על חינוך למיניות ומניעת פגיעה בילדים ובני נוער, שפ"י, משרד החינוך

	רבקה מקובר
	–
	מנהלת אגף הסדרה, משרד הכלכלה

	אורטל אהרוני
	–
	מנהלת תחום עבודת הנוער, משרד הכלכלה

	מיכל גרוס
	–
	עו"ד, הרשות השנייה לטלוויזיה ורדיו

	אופיר רייכמן

	מנהלת אגף תוכן ערוצים ורגולציה, הוט

	מיטל נעים
	–
	עורכת דין, חברת יס

	הילי חורב קסוטו
	–
	מנהלת ערוץ הילדים, ערוץ הילדים

	טל מרום
	–
	מפיקה ראשית - ערוץ הילדים, ערוץ הילדים

	עליזה דיין חממה
	–
	מהלת מחלקה, רשות השידור

	תיקי וידס
	–
	מנהלת תוכניות, ערוץ הידברות

	איתי שטרן
	–
	כתב תקשורת, 'הארץ'

	אביה גל
	–
	כתבת תרבות גל"צ

	חוה קליין
	–
	יו"ר הוועדה לזכויות הילד, לשכת עורכי הדין

	רדא ג'אבר
	–
	ממונה חקיקה, לשכת עורכי הדין

	שרון צ'רקסקי
	–
	מנכ"לית,'דלת פתוחה', אגודה ישראלית לתכנון המשפחה 

	שרון אורשלימי
	–
	רכזת "דלת פתוחה", אגודה ישראלית לתכנון המשפחה

	רפאל אוסטרוף
	–
	מייסד מרכז יה"ל

	רות רוזן צבי
	–
	פסיכולוגית קלינית ילדים

	לימור בר און
	–
	נציגת הורים, תנועת 'שומרים על הילדים'

	ערן שוקרון
	–
	הורה, מטעם חה"כ זוהר

	נועה גונן
	–
	לוביסטית (גורן עמיר יועצים), מייצגת את הוט


 מנהלת הוועדה:
יהודית גידלי
<רישום פרלמנטרי:>
ס.ל., חבר המתרגמים
<שידור תכנים בלתי הולמים בערוצי ילדים>
<היו"ר יעקב מרגי:>
אני מתכבד לפתוח את ישיבת ועדת החינוך, התרבות והספורט של הכנסת, 23 בנובמבר 2015, י"א בכסלו תשע"ו. הנושא הוא שידור תכנים בלתי הולמים בערוצי הילדים, יוזמה של חבר הכנסת מכלוף מיקי זוהר. כדרכנו בקודש אנחנו ניתן לחבר הכנסת המציע להציג את הנושא, לאחר מכן נפתח דיון ומי שרוצה לקבל רשות דיבור יוכל לבקש ממנהלת הוועדה את רשות הדיבור. אצלנו בוועדה כולם מדברים אבל ברשות דיבור, לא יהיו קריאות ביניים, למי שאורח ולא מכיר את סדרי הדיון בוועדה. בבקשה, חבר הכנסת מכלוף מיקי זוהר.
<מכלוף מיקי זוהר (הליכוד):>
לפני מספר שבועות קיבלתי פנייה מקבוצת הורים מודאגים, הורים כמוני, גם אני אב לארבעה, ברוך ה'. עד לפני מספר שבועות לא ממש חששנו להשאיר את ילדינו לבד מול מרקע הטלוויזיה, בטח שלא מול ערוץ הילדים, אלא שהשקט הנפשי שלנו, שלי, הופר, הופר במידה מסוימת ברגע שנודע לי שבערוץ הילדים החליטו לחשוף את הילדים לתכנים לא הולמים, בטח לא לגילאים שמתאפשר להם לצפות באותם תכנים. מהבדיקה שערכתי הבנתי שמדובר בתכניות בנושא מיניות, שמוגשים דווקא על ידי בני נוער ואחת מהן אפילו עוסקת בפורנוגרפיה של ממש. לי אין התנגדות לחינוך מיני - - -
<היו"ר יעקב מרגי:>
באיזה ערוץ זה? 

<מכלוף מיקי זוהר (הליכוד):>
זה מופיע ב-VOD, ערוץ הילדים. אני אפילו נכנסתי לצפות - - -

<היו"ר יעקב מרגי:>
יש לו מספר, הערוץ הזה? 

<מכלוף מיקי זוהר (הליכוד):>
ערוץ הילדים זה 80 ומשהו, לא זוכר את המספר, אבל ילדיי צופים בזה, על בסיס קבוע. אני חייב לציין שאין לי שום התנגדות לחינוך מיני, אבל לא בגיל 5 ולא בגיל 6 ולא בגיל 10. הגיל הממוצע של צופי הערוץ זה הגילאים הללו. אין שום סמכות לערוץ הילדים לקבוע מתי הזמן הראוי והנכון לחינוך מיני במדינת ישראל, הסמכות הזו נתונה למוסדות החינוך ולהורי הילדים. אני הייתי מצפה במדינת ישראל שהורה של ילד, או מוסד חינוך, יאפשר את ההיכרות עם הרעיון הזה, עם העיקרון הזה שנקרא חינוך מיני, אם אפשר להגדיר אותו חינוך מיני ולא פורנוגרפיה לכל דבר, שזה יקרה באזור הגילאים הרלוונטיים שמתחילים להתפתח ומתחילים להכיר קצת יותר את עצמך.

הטלוויזיה שלנו מלאה בהמון ערוצים שהתוכן שלהם לא תמיד מתאים לילדים, אבל לא יכול להיות, לפחות ככה אני מרגיש, שבערוץ הילדים, כשמו כן הוא, ערוץ לילדים, תשודר תכנית שכזו. אני מצפה מהנהלת הערוץ ומגורמי הפיקוח לתת לנו, לחברי הכנסת ולהורים, תשובות איך זה קרה וכמובן, לא פחות חשוב, לוודא שמקרה כזה גם לא יישנה בעתיד. בסופו של דבר אין היום כמעט הגבלה לבן נוער, לילד, לכל אדם בכלל במדינת ישראל, להיחשף לתכנים פורנוגרפיים. אותי זה מאוד מאוד מטריד, למיטב ידיעתי, כשאדם רוצה ללכת, תסלח לי, אדוני היושב ראש, לחנות סקס, לרכוש מוצר, הוא צריך להיות מעל גיל 18, היום הוא יכול באמצעות האינטרנט להגיע לאותם תכנים גם אם הוא בן 6. 

בלי שום קשר לכך אני מגבש בימים אלה הצעת חוק יחד עם חברת הכנסת אורלי לוי אבקסיס, שהתחילה את התהליך הזה בעבר ואני הולך להשלים אותו בעזרת ה' בכנסת הקרובה, שתכנים פורנוגרפיים, גם באינטרנט וגם בכל מיני מקומות כאלה ואחרים ותכנים של הימורים למשל, יהיו באופן אוטומטי חסומים בכל אתרי האינטרנט ובכל רשתות האינטרנט השונות, אלא אם יוחלט על ידי המנוי, בעל המנוי, שהוא כמובן מעל גיל 18, לפתוח את זה. כך לעניות דעתי נוכל להביא סוף סוף לשקט לילדים שלנו כי הם מספיק חווים ביום יום שלהם פעולות טרור שהם רואים בטלוויזיה, רצון של עמים שלמים שטובחים אחד בשני ורוצים לטבוח בנו, העם היהודי, לא הייתי רוצה להוסיף נדבך חדש לחייהם שהוא היחשפות, לפעמים גם בלתי רצויה, לתכנים פורנוגרפיים. תודה רבה. 

<היו"ר יעקב מרגי:>
תודה רבה. 
ערוץ הילדים נמצא כאן? בבקשה. נכון חשבת שאני לא אתן לך לדבר? לפי התזזיתיות שלך. אבל יצא במקרה, אפילו לא ידעתי מי את. מאחר שאת צעירה והחיים עוד לפנייך כדאי שתביני, תמיד לתת צ'אנס. בבקשה. 

<הילי חורב קסוטו:>
אז ראשית כל מאוד רציתי להראות לכם קטעים מהסדרה. 

<יהודית גידלי:>
את מוכנה בבקשה להציג את עצמך? 

<הילי חורב קסוטו:>
כן, בוודאי. 

<היו"ר יעקב מרגי:>
רגע, העומדים, שיישבו. ניתן להם חצי דקה להתארגנות. עכשיו, בנחת, תציגי. התכנית המדוברת. 

<הילי חורב קסוטו:>
אז שמי הילי חורב קסוטו, אני מנהלת את ערוץ הילדים וגם את ערוץ לוגי. ערוץ הילדים, ערוץ ישראלי, משלנו, משדר מגוון תכנים מקוריים של התרבות הישראלית לגילאי 5 עד 14. אנחנו מאוד קשובים לקהל שלנו. בעקבות זה שדיברנו עם הרבה הורים וילדים הבנו שיש לאקונה מאוד גדולה בנושא גיל ההתבגרות, שחסרות תכניות בנושא, והחלטנו להרים את הכפפה ולעשות תכנית, תכנית שנעשתה במלוא האחריות, בליווי של משרד החינוך. פנינו למשרד החינוך, שאלנו אותם 'מה יש לכם בנושא?' כי אנחנו רוצים לעשות משהו מאוד אחראי - - -

<היו"ר יעקב מרגי:>
רגע, תדייקי, כשאת אומרת 'בליווי' ו'פנינו', תסבירי מה זה ליווי.

<הילי חורב קסוטו:>
אני אסביר. 

<היו"ר יעקב מרגי:>
את יודעת מה זה ליווי? לדוגמה פרויקט שהוא בליווי של בנק טפחות, אז הוא מלווה, הוא אחראי על כל התהליך. 

<הילי חורב קסוטו:>
אני אסביר. הפנו אותנו במשרד החינוך לאגף שפ"י, ליחידה שאחראית למיניות ומניעת פגיעות מיניות בילדים. הם העבירו לנו את הקוריקולום, שנלמד היום בבתי הספר, בשיעורי חינוך מיני והתבגרות - - -

<מכלוף מיקי זוהר (הליכוד):>
באיזה גיל? 

<הילי חורב קסוטו:>
החל מכיתות ד'. אני אגיד כמה דברים ואחרי זה - - -

<היו"ר יעקב מרגי:>
תדברי לפרוטוקול.  אנחנו שקופים. 

<הילי חורב קסוטו:>
ובעצם אנחנו עבדנו לפי הקוריקולום הזה ובליווי של פסיכולוג ילדים. 

<היו"ר יעקב מרגי:>
את יכולה לתרגם לפרוטוקול מה זה הקוקוריקו הזה? יש עברית. 

<הילי חורב קסוטו:>
כן, הוא בעצם מיתרגם. קוריקולום זה התוכן, זה מה זה עושה. 

<היו"ר יעקב מרגי:>
דברי עברית. עברית שפה יפה. 

<הילי חורב קסוטו:>
תוכן, תוכן הסדרה ותוכן שמועבר היום במשרד החינוך. לפיו גם גזרנו את הפרקים. זו סדרה שיש בה שבעה פרקים, מסווגת 8 ומעלה. 

<היו"ר יעקב מרגי:>
אבל את מבינה שמשרד החינוך עושה זאת במסגרת של כיתה, שבמקסימום אם היא סרדינים 40, ואת עושה את זה בכיכר העיר. 

<הילי חורב קסוטו:>
כן, אני רק חושבת - - -

<היו"ר יעקב מרגי:>
תמשיכי. 

<הילי חורב קסוטו:>
אני אמשיך. חשוב לי לציין כמה דברים. אחת, התכנית מסווגת לגילאי 8 ומעלה, שלפניה יש שקופית שאומרת שהיא מומלצת לצפייה 10 ומעלה, את הסיווג הזה - - -

<היו"ר יעקב מרגי:>
באיזה שעות?

<הילי חורב קסוטו:>
בשמונה וחצי בערב. אני חושבת שהתוכן שמשודר שם, גם כשאתם אומרים תכנים פורנוגרפיים, אין בסדרה שום תוכן פורנוגרפי. 

<היו"ר יעקב מרגי:>
אני עוד לא אמרתי כלום. אמרת בלשון רבים. לדייק. 

<הילי חורב קסוטו:>
לא, אבל חבר הכנסת כבודו אמר, אז אני מתייחסת למה שהוא אמר. אין שום תוכן, כל מה שנאמר ביחס לתכנים פורנוגרפיים, שהם פוגעניים, שהם מוציאים את האישה בצורה מזלזלת, שמי שמסתכל על תכנים פורנוגרפיים לומד מזה דברים מאוד רעים שפוגעים אחרי זה במערכות היחסים שלו. אין שם שום מראה, או שום חלילה אקט או כלום. יש נוער מתבגר - - -

<היו"ר יעקב מרגי:>
סליחה, גברתי, מה תפקידך בכוח? 

<הילי חורב קסוטו:>
מנהלת הערוץ. 

<היו"ר יעקב מרגי:>
יש גורם מקצועי שבחן את התכנית הזו? 

<הילי חורב קסוטו:>
כן, יש פסיכולוג ילדים, שמו אבי בקר.

<היו"ר יעקב מרגי:>
הבאת אותו לדיון? 

<הילי חורב קסוטו:>
לא, הוא לא נמצא, אבל יש כאן לעומת זאת - - -

<היו"ר יעקב מרגי:>
תודה. שאלתי, תודה, תמשיכי. 

<הילי חורב קסוטו:>
לא, הוא לא נמצא כאן, אבל יש פה גורמים אחרים. 

<היו"ר יעקב מרגי:>
אני הייתי מעדיף את הפסיכולוג שליווה את התכנית ולא אותך בדיון, אל תיפגעי. 

<הילי חורב קסוטו:>
אבל הזמנתם אותי ולא אותו. 

<יהודית גידלי:>
הזמנו את הערוץ. 

<היו"ר יעקב מרגי:>
הזמנו את הערוץ. 

<הילי חורב קסוטו:>
אני הנציגה של הערוץ. בכל מקרה אני רק רוצה מילה אחרונה. בסדרה הזאת יש תכנים סופר חשובים, על דימוי גוף, על פגיעה מינית, על שינויים גופניים, על המון דברים שזה הגיל לדבר בהם, זה הגיל שבו מתעצבת התודעה. לא בגיל 15, בגיל 10, בגיל 11, בגיל 12, הילד לומד - - -

<קריאה:>
לא בגיל 8. 

<הילי חורב קסוטו:>
יש הגבלות צפייה במדינה הזאת, לא אנחנו קבענו את התקנות האלה, הן אומרות 8 ומעלה או 14 ומעלה. לסווג את זה 14 ומעלה זה לפספס את כל הקהל שאליו זה פונה, לכן סיווגנו 8 ומעלה עם שקופית. 

<היו"ר יעקב מרגי:>
תודה, אם יהיה לך עוד להוסיף בהמשך אני אתן לך את רשות הדיבור. יש לנו פה הורים שהגיעו וחושבים - - - 

<לימור בר און:>
כן, כבוד היושב ראש. 

<היו"ר יעקב מרגי:>
בבקשה, תציגי את עצמך. 

<לימור בר און:>
שלום, שמי לימור בר און, אני עומדת בראש תנועת 'שומרים על הילדים', תנועה שקמה בעקבות הפקת התכנית הזאת. אני רוצה להתחיל מהתחלה, קודם כל בתודה גדולה לחבר הכנסת מיקי זוהר ששמע אותנו והחליט להביא את הדיון הזה לכאן, ולך, כבוד היושב ראש, שהחלטת לכנס את הפורום הזה.

<היו"ר יעקב מרגי:>
אני אגיד לכם בגילוי נאות, התלבטתי אם אני אנהל את הדיון הזה או לתת למישהו אחר לנהל אותו, אבל בכנסת, לא כולם, יש כמה ציניקנים, לא הרבה, כשהיה דיון אחר שבאמת אני לא מתחבר אליו בכלל, לא משנה באיזה נושא, משום כבוד לנושא ולאותו קהל נתתי לחברת כנסת איכותית לנהל את הדיון, כדי שגם הנושא וגם הציבור וגם החברים ירגישו נוח עם זה. אז קיבלתי לאחר מכן שאני סובל מאיזה תסמונת כזו או אחרת. כנראה שיש אנשים שמתרגמים תכונות של יושרה כחולשה ואמרתי שהפעם אני אבוא לדיון ואני אתן לו להתנהל בצורה הכי פתוחה. שוב - - - כי אותי לא מעניין, לא חבר הכנסת, כמה שאני אוהב אותו ומכבד אותו ומודה לו על תרומתו הרבה, לא הערוץ ודאי, לא הרייטינג, לאורך כל הקריירה שלי עניין אותי דבר אחד, זכות הילד ושלום הילד. לכן אני נותן את ההקדמה הזאת. אנחנו חברה של תוויות ותגיות, שימו במרכז את טובת הילד, זה מה שמעניין אותי. בבקשה. 
<לימור בר און:>
כבוד היושב ראש, אני בעצם מייצגת משהו כמו 125 הורים שפנו אליי בעקבות מאמר שכתבתי בעיתון 'הארץ' על הנושא הזה ומעבר לזה, אני גם מתמחה בתקשורת ומרצה לתקשורת במכללת הדסה. לפני כמה שבועות אנחנו התוודענו לתכנית חדשה שמופקת על ידי ערוץ הילדים ששמה 'המתבגרים'. כפי שהתכנית הזו העידה על עצמה, הנושאים שבהם היא מתעסקת אלה נושאים שבינו לבינה, נושאים שמעניינים בני נוער, מיניות, סקס, תפיסת הגוף שלהם וכו' וכו'. 

אחד הפרקים מתוך שבעה פרקים שהתכנית הזאת הפיקה מתעסקים בפורנו. כשאתה נכנס לתוך ערוץ הילדים ועושה information בהוט בשביל לדעת במה התכנית עוסקת אתה רואה שם שני דברים, אתה רואה כותרת: פורנוגרפיה, אתה רואה מתחת לזה איזה שהוא הסבר על מה התכנית מדברת והתכנית מנסה למצוא את הפער שבין סקס בחיים האמיתיים לבין סקס כפי שאנחנו מכירים אותו בסרטים הפורנוגרפיים. זה נושא השיח וזה נושא התכנית. על התכנית הזו יש אזהרת צפייה מגיל 8 ומעלה. היא הייתה עד עכשיו ב-VOD לכל מי שרצה לראות אותה, כולל הורים שפתחו לילדים שלהם את ערוץ הילדים, כל ילד מגיל 7 יכול היה להוריד לעצמו את התכנית הזו.

 ובתכנית הזאת יש את הדבר הבא, יש לנו בני נוער מגילאים 14, 13, 15, שיושבים מול מצלמה. בני הנוער האלה הם לא סתם בני נוער שהביאו מהרחוב, הם בני נוער שהערוץ גידל אותם, הוא גידל אותם בתור סלבס. הסלבס האלה הם בעצם פליטי ריאליטי של ערוץ הילדים, תכנית שקוראים לה 'הבנים והבנות', פליטי הריאליטי שהערוץ גידל אותם יושבים עכשיו מול מצלמה ומדברים במשך שבעה פרקים, שכל אחד מהם הוא חצי שעה, על נושאים שבינו לבינה. זאת אומרת ילד בן 8 שמסתכל על הילדים האלה, מבחינתו הם אומרים דברי אלוהים חיים, כבוד היושב ראש. הם אומרים דברי אלוהים חיים כי הם סלבס שהערוץ שידוע כמקדש לסלבס, זה מה שהוא עושה בעיקר, זה להאדיר את הטלנטים, מה שנקרא. אני הייתי בעצמי תחקירנית בערוץ הילדים לפני 18 שנה, היו שם אז אנשים שהשקיעו ונתנו כבוד לילדים בתכנים ובהפקות מקור ולא מכרו לנו את ההפקה הזאת של המתבגרים, שהעמדתם ילדים שבניתם בערוץ מול טלוויזיה - - -
<היו"ר יעקב מרגי:>
כשהייתי ילד הייתה תכנית ריצ'רץ', זוכרים את הילדים החריפים האלה? איפה הם? 

<קריאה:>
אז היום פתחו אותו. 

<לימור בר און:>
אני גם מתגעגעת. 

<היו"ר יעקב מרגי:>
אין תכניות כאלה היום? 

<לימור בר און:>
ריצ'רץ ודודלי ורגע. 

<איציק שמולי (המחנה הציוני):>
אדוני היושב ראש, אתה יודע כמה זמן עבר מאז שהיית ילד? 

<היו"ר יעקב מרגי:>
אני חגגתי יום הולדת בשבוע שעבר, נולדתי בשנת 60', תעשו חשבון. 

<איציק שמולי (המחנה הציוני):>
כבר לא ילד. 

<היו"ר יעקב מרגי:>
זה היסטוריה כבר.

<לימור בר און:>
בכל מקרה, הילדים האלה שהם סלבס מדברים בפרק שעוסק בפורנוגרפיה, יש לי פה את הקטעים, אני מחוברת, אפשר להראות אותם, מדברים על הנושאים הבאים, ויסלחו לי כל היושבים אם משהו יעשה להם לא נעים, הם מדברים על מה האורך הנכון של איבר המין הגברי, אני מצטטת, הכול ציטוטים, 20 סנטימטר, 19 סנטימטר. הם מדברים על האיברים המוגדלים של נשים שמשחקות בפורנו, הם מדברים על האם פורנו זה סקס רק בין בני זוג או יותר. הם מדברים על הסצנות, הם ממש מתארים את עלילות הפורנו, על האינסטלאטור שבא הביתה, דופק בדלת, האישה פותחת, 'אתה באת לעשות לי', 'באת לעשות להוא'. אנחנו רואים שם שיחה של ילדים, שהם סלבס, במשך 28 דקות על נושאים פלסטיים מאוד מאוד מאוד, אדוני כבוד היושב ראש.

<היו"ר יעקב מרגי:>
תודה. תסכמי, כי אני רוצה לתת עוד רשות דיבור. 

<לימור בר און:>
אני רוצה לתאר סצנה אחת מהירה של השכן שלי, איתי, בן ה-8.5. השכן שלי בן ה-8.5 גומר את בית הספר ביום חמישי, הולך לחוג, משחק עם החברים שלו, הולך לאכול ארוחת ערב, נכנס בין שמונה לשמונה ורבע למיטה, אמא שלו מרשה לו לראות טלוויזיה עד שעה תשע בתנאי שזה ערוץ ילדים. איתי, איתו בחדר אחיו גל בן ה-6, הוא מדליק ביום חמישי את ערוץ הילדים, הוא יראה בשעה שמונה וחצי שיח ער על פורנוגרפיה ואיתי למחרת בבוקר, אם לא באותו ערב, ייגש לסמרטפון שלו ויחפש פורנו ביוטיוב. זה מה שהסדרה הזאת עושה. 

<היו"ר יעקב מרגי:>
תודה. עוד הורה. 

<ערן שוקרון:>
אני קודם כל שמח שאני פה, כי אני גאה בפרלמנט שלנו, שאני יכול לשלוח מייל אתמול בבוקר לחבר כנסת זוהר והיום לבוא לדבר פה מול מי שזה אמור להפריע לו, הדברים האלה. אני שמח על מה שהיא אמרה, כי אני נחשפתי רק ארבע דקות בסדרה וכנראה זה ארבע הדקות ש - - -

<היו"ר יעקב מרגי:>
ממה אתה לא שמח? עזוב את השמח. אנחנו מצומצמים בזמן. 

<ערן שוקרון:>
כמה ימים יש לנו פה? אני הכנתי משהו קטן לפני שבאתי, בגלל זה גם איחרתי, אני מתנצל, אני השתדלתי למעט בביטויים, אבל אני אקרא מה שכתבתי וזהו, כמה רגעים. רשמיו של הורה בפרהסיה הישראלית, כי בסך הכול 'המתבגרים', אני לא יודע מה זה, זה רק סימפטום, זה לא הדבר המרכזי ואנחנו נחטיא את המטרה אם נדבר רק על הסדרה הזאת ורק על התכנים האלה. אתה נכנס לאינטרנט, לאתר מעריב, של קרליבך, ואתה רואה כותרות 'האחוריים הלוהטים של שלומית מלכה', 'מיילי סיירוס משחקת עם אביזרי מין', 'עירום זה בגנים, 'קורטני קרדישיאן מתפשטת', ואתה אומר לעצמך, טוב, זה אינטרנט, יש רק אחד בבית והילדים לא ייכנסו לאתר הזה, ועשיתי רימון, ואם ייכנסו אני אדע מזה, ובכלל זה באחריותי, עדיף שיראו ערוץ הילדים. שם הוא שומע, בתכנית כמו גרי המבורגרי לילדים ובני נוער כאחד את הפנטזיה של כוכב הסדרה גרי שמעוניין שיביאו לו, ציטוט: נערת ליווי רוסיה. מה זה גרי? קיצור של מגורה? של מגרה? 
וכשהילד חוזר מבית ספר, ואני עצמאי, אני עובד מהבית הרבה פעמים, רוב ההורים פה בשעה אחת לא נמצאים בבית, אני נמצא, אל תדאגו, מתפרנס, הכול בסדר, כשהילד חוזר מבית הספר ואתה מכין לו אוכל ושוטף כלים, הוא בינתיים מנקה את הראש עם הסרט חברות פתוחה, 'אח', אתה אומר לעצמך, 'אין כמו חברות פתוחה, גלויה אמיתית', שעה אחת בצהריים, חברות פתוחה, מעניין על מה זה. חברות פתוחה היא קומדיית נעורים על שני חברים טובים שעושים ביניהם הסכם, ממש ברית דם, לסייע אחד לשני לאבד את הבתולין לפני ליל נשף סיום התיכון. 

<הילי חורב קסוטו:>
באיזה ערוץ ראית את זה? 

<ערן שוקרון:>
בערוץ 3, שלכם. תיכף אני אגיד את התגובה של יס, מזעזעת. עזבי, את הכבלים, זה לא משנה מבחינתי, אתם עסקת חבילה, אני משלם - - -
<היו"ר יעקב מרגי:>
עזוב, לא משנה, תתקדם. גברתי מנהלת הערוץ - - - 

<ערן שוקרון:>
תפנית מפתיעה מתרחשת כאשר אחד מהם יוצא מהארון. שם יש ביטויי הצלחה כמו, ואני מתנצל על השפה שלי - - -

<היו"ר יעקב מרגי:>
וזה התיאור האחרון. 

<ערן שוקרון:>
לא, זה לא האחרון, אבל - - -

<היו"ר יעקב מרגי:>
לא, אני מחליט. 

<ערן שוקרון:>
אה סבבה, בסדר. 'אני מקווה שנרטיב את ה- הערב'. 

<היו"ר יעקב מרגי:>
תודה. 

<ערן שוקרון:>
מה קרה ללשבור רגל, זה לא מספיק הצלחה?  אומרים לך ביס - - -

<היו"ר יעקב מרגי:>
תאמין לי, תקשיב, הצלחת עם הקושי - - -

<ערן שוקרון:>
לא, אבל אני נסעתי 30 שקל מונית - - -

<היו"ר יעקב מרגי:>
לשמוע, לא לדבר. 

<ערן שוקרון:>
תן לי שתי דקות וסיימתי. ממש. 

<היו"ר יעקב מרגי:>
לא שתי דקות, תקצר. 

<ערן שוקרון:>
דקה, בקטנה. 

<היו"ר יעקב מרגי:>
כי הבטחתי שכולם מדברים פה. 

<ערן שוקרון:>
כתבו שזה מעל גיל 14 וחוץ מזה תחסום. מכירים את בית החולים שבנוי מתחת לגשר של המתאבדים בחלם? תענו יס. ואז אתה נוסע באל על לטיול משפחתי? ילדים, במטוס, אני נסעתי לטיול משפחתי לפני חודשיים לגרדה ומכריחים אותך לראות את שאולי, פרוטוטייפ מזרחי, מנסה לשדל את חברתו הרוסיה, פרוטוטייפ רוסייה, לצלם סרט פורנו, האינסטלאטור, לימור, ו/או לפחות לדמות סצנות הלקוחות מעולם הפורנו במטוס. ממש שבויים, חטיפה נעימה. ואז נער לא מבין מה הוא עשה רע כשכפה את עצמו על נערה אחרת, כשהוא - - - למתבגרים, שאותה נערה רק בפרצוף אחר הסבירה כמה כיף זה אורגזמה, שהכול מתפוצץ לי בכיף מבפנים - - -

<היו"ר יעקב מרגי:>
תודה, אדוני.

<ערן שוקרון:>
מה רוצים ממנה? הוא רק רצה לעשות לה טוב. 

<היו"ר יעקב מרגי:>
תודה, עצמאי, תודה. 

<רפאל אוסטרוף:>
שלום, השם שלי רפי אוסטרוף. אני מנהל את מרכז יה"ל שעוסק בחינוך למיניות בעיקר במגזר הדתי. אנחנו התחלנו לעסוק רק במה שקורה אחרי החתונה. מאחר שאין שום ברירה אלא להתחיל את החינוך המיני הרבה לפני החתונה, לכן אנחנו עוסקים יותר ויותר במה שקורה בחינוך למיניות גם לפני החתונה. בניגוד לדבריו של חבר הכנסת זוהר, אני סבור שהחינוך למיניות צריך להתחיל בגיל הכי מוקדם שאפשר, אבל תיכף אני אגדיר, ופה אני חושב שגם הערוץ שגה וגם באיזה שהוא מקום איבדנו את הגבולות לגמרי, כלומר חינוך למיניות צריך להתחיל בגיל צעיר, כי הילדים שלנו שם, ומי שרוצה לשחק אותה כאילו הם לא יודעים ולא רואים, הילדים שלנו שם לגמרי. מצד שני אני מרגיש שמה שקרה בערוץ, שבמקום לדעת לקחת את הילדים למקום נכון, הם הצטרפו למה שקורה, הם רוצים להיות קול, רוצים שבכל מקרה הילדים יצפו, אז בואו נהיה כמו הילדים. פה אני חושב שזו הטעות הגדולה. 

<היו"ר יעקב מרגי:>
תודה.

ד"ר רות רוזן צבי. 

<רות רוזן צבי:>
כן. אני ד"ר רות רוזן צבי, אני פסיכולוגית קלינית של ילדים, המומחיות שלי זה עבודה עם ילדים והדרכת הורים. אני רוצה להמשיך את דבריך. אין ספק שגם אנחנו יודעים מבחינה פסיכולוגית, מיניות היא חלק מהאדם מזמן שהוא נולד, אבל המיניות הזאת אינה אותה מיניות בגיל הילדות כמו שהיא בגיל הבגרות ואני מסכימה איתך שחינוך מיני צריך להיות למעשה במשך כל החיים מכיוון שהילדים שלנו חשופים לתכנים האלה, אבל השאלה היא איך עושים את החינוך הזה וכיצד אנחנו חושפים את הילדים שלנו לתכנים האלה. 
אני חושבת שצריך להתייחס כאן לשני דברים. יש את התכנים שאליהם אנחנו מרשים שהילדים שלנו יהיו חשופים, שזו אחריות חברתית, תחיקתית, הן של התקשורת והן של כל מיני גופים אחרים, ויש את העניין של החינוך שלנו כהורים, או כאנשי מקצוע, כאנשי חינוך, החינוך של הילדים אל מול המציאות הזאת. בשני הרבדים האלה צריך להתייחס בכובד ראש. אני חושבת שכאשר ילד נחשף לתכנים כמו שהוצגו כאן, זה חושף אותו, ילד צעיר, אני חושבת שאזהרת הגיל היא קצת מוזרה ואני לא חושבת שילד בן 9 או 10 או 11, או 12 ואולי אפילו 14, צריך להיות חשוף לתכנים כאלה, לא בצורה כזאת. 

אני מסכימה שיש מקום לדיון בנושאים של תכנים פורנוגרפיים, במיוחד, כפי שחבר הכנסת אמר, שלצערנו הילדים שלנו יכולים בקלות רבה להגיע לתכנים האלה, אבל הדיון הזה, עם כל הכבוד לאותם צעירים, שאולי הם נבונים ואינטליגנטים, מן הראוי שהדיון הזה יהיה באמצעות אנשי מקצוע, אנשי חינוך, ההורים, ולא באמצעי התקשורת, כי אז אנחנו מגיעים למצב, כמו שאתה אומר, שהדבר נעשה בצורה שאולי גורמת יותר נזק מתועלת. את המיניות צריך להביא בפני הילד, כל ילד בהתאם לגיל שלו ובהתאם למה שהוא יכול לעכל ולהבין ולהתמודד. אנחנו בהחלט מדברים היום על לחנך ילדים לביקורת, לצפייה ביקורתית, בדיוק כמו שאנחנו מנסים ללמד ילדים על אוכל. בדיוק כמו ש - - -

<היו"ר יעקב מרגי:>
והמבוגרים? כבר חינכנו אותם לצפייה ביקורתית? 

<רות רוזן צבי:>
לא, לא חינכנו אותם, וגם הציפייה שלי שילד בן 5 או 8, או 10, תהיה לו כבר את הביקורת, את היכולת לעשות צפייה ביקורתית, אין לי ציפייה כזאת, בדיוק כמו שמבחינת התזונה, האוכל, אני מצפה שיהיה תפקיד גם להורים וגם לחברה במה שהם מציעים לילד לאכול, וישנן אזהרות כאלה או אחרות על כל מיני מוצרי אוכל כאלה ואחרים, אותו דבר צפייה בטלוויזיה, היא גם סוג של תזונה, תזונה לנפש, ומן הראוי שתהיה הקפדה מאוד מאוד גדולה למה הם התכנים שמופיעים שם. 

<היו"ר יעקב מרגי:>
תודה. 

משרד החינוך איתנו? 

<איריס מנדה בן יעקב:>
כן. 

<היו"ר יעקב מרגי:>
אתם מלווים את ערוץ הילדים בתכנית המדוברת? 

<איריס מנדה בן יעקב:>
אתה שאלת מקודם מה זה ליווי. אז באמת פנו אלינו מערוץ הילדים לשאול מה אנחנו - - -

<היו"ר יעקב מרגי:>
לא תמיד כשאני מציג את זה כשאלה זו שאלה, זה אני חושב בקול. עכשיו אני שואל אותך ממש, האם אתם מלווים את התכנית? 

<איריס מנדה בן יעקב:>
אני רק רוצה להגיד שפונים אלינו המון גופים, גורמים, מרכזי סיוע, כדי לשאול אותנו מה אנחנו עושים, מה התכנים שלנו, הם גלויים לכול. זאת אומרת יש לנו אתר שפ"י נט, ששם אנחנו ממש כותבים מה מומלץ לעשות בכל גיל, איזה תכנים אנחנו - - -

<היו"ר יעקב מרגי:>
איך קראת לזה? זה הקוריקולום? 

<איריס מנדה בן יעקב:>
כן. אכן, ערוץ הילדים פנה אלינו ומאוד שמחנו. אנחנו מאוד שמחנו לשמוע שיש איזה שהיא נכונות לעסוק במיניות, זה נושא מאוד מאוד רגיש ומאוד מאוד מורכב. 

<היו"ר יעקב מרגי:>
תביני, אחר כך צריך לעשות פסיכומטרי על הביטויים האלה. יש לנו שפה, אנחנו גם רוכשים ביטויים לועזיים ואחר כך גם מכריחים לעשות פסיכומטרי, כי אם לא את לא - - - מי שרוצה לשמוע שפה, לחוות חוויה של לשמוע עברית צחה, שישמע את הנאומים בכנסת של חבר הכנסת זוהיר בהלול. ישמע איזה איכות של שיח, איזה איכות של שפה. למי שתהה, ליושב ראש מותר להתפרץ לדיון, נותן לכם הרגשה נוחה. בבקשה.

<איריס מנדה בן יעקב:>
בסדר גמור. את התוצר הסופי אנחנו לא ראינו, אנחנו לא אחראים על התוצר הסופי, אבל מה שאני כן יכולה להגיד, שאנחנו כן הוזמנו לחשיפה. הדיון הזה, רק שתדעו, כשמורה מנהלת אותו בכיתה או יועצת חינוכית הוא נראה פחות או יותר ככה. זאת אומרת יש המון המון נושאים שמעסיקים את הילדים בלי ערוץ הילדים. 

<קריאה:>
נכון. 

<היו"ר יעקב מרגי:>
סליחה, היא לא צריכה את האישור שלכם. אנחנו סומכים עליה שהיא אומרת רק דברי אמת. 

<איריס מנדה בן יעקב:>
בלי ערוץ הילדים ועם ערוץ הילדים, הילדים שלנו חשופים לפורנוגרפיה מכל סוג שהוא, הם מוצפים בתכנים מיניים - - -

<היו"ר יעקב מרגי:>
כן, אבל תגידי לי, אני חייב לשאול אותך, בגלל ה'נכון', בכיתה דינמיקה של מורה, כשמתעוררת שאלה אז היא ערה ואז היא מפתחת דיון. הילד בחדר עם מי יפתח דיון? 

<איריס מנדה בן יעקב:>
אתה צודק, ופה נגיד למשל אפשר לקחת את התכנית הזאת ועל ידי גורם מתווך כן להשתמש בה בכיתה, לפחות בחלקים ממנה. זה כן אפשרי, אבל על ידי תיווך. כשילד נכנס לסרטים פורנוגרפיים, אין מי שיתווך לו את זה, אתה אומר, הוא חוזר באחת בצהריים, אין שם הורה - - -

<ערן שוקרון:>
מי שם אותם לחנך את הילד - - - 

<היו"ר יעקב מרגי:>
אדוני. 

<איריס מנדה בן יעקב:>
ולכן כן חשוב שיהיה שם גורם מתווך. אנחנו רואים באנשי החינוך ובהרצאות החינוכיות בהחלט גורם מתווך לכל ההצפה המינית הזאת כי באין גורם מתווך נכנסים כל מיני גורמים מתווכים אחרים ונוצרים כל מיני מסרים מעוותים ואנחנו רואים גם בהתנהגויות של הילדים כל מיני התנהגויות של סיכון, פגיעות מיניות, אמירות,  שהן לא מתאימות לגיל. אז אני בהחלט מסכימה שצריך להגביל את הגילאים, כי אנחנו, כשאנחנו עושים את ה - - - 
<היו"ר יעקב מרגי:>
יש מצב שבאחד השיעורים של אחת הכיתות, באיזה שהוא מקום, בשיעור כזה של חינוך מיני, יציגו קטעים מערוץ הילדים? 

<איריס מנדה בן יעקב:>
יש מצב שאנחנו נשתמש בטריגרים. אני לא ראיתי את כל הפרקים של הסדרה, אני ראיתי שני פרקים. יכול להיות שיציגו איזה שהוא משהו - - - קודם כל זה מאוד מאוד תלוי מה התוכן ומה הגילאים של הילד. אנחנו עושים את זה בצורה מאוד מאוד מבוקרת, בהתאם לגיל ההתפתחותי הפסיכולוגי של הילדים. אבל להגיד לך שדברים - - -

<היו"ר יעקב מרגי:>
לא, את מבינה, אם ילד רואה קטע שהוא חיובי, והוא רואה מצד ימין של המסך בפינה 'ערוץ הילדים', הוא הולך לערוץ הילדים לקחת את זה, ואם את לא מלווה ואת - - - אנחנו פה בשולחן הזה נדרשים לדיונים על פרסומת סמויה, כשזה מסחרי. 

<איריס מנדה בן יעקב:>
דרך אגב, זה דורש כמובן ועדה מיוחדת, בהחלט, זאת אומרת כל דבר דורש איזה שהוא אישור וועדה - - -

<היו"ר יעקב מרגי:>
לכן עצרתי אותך באמצע. 

<איריס מנדה בן יעקב:>
כן, לגמרי. פורנו לא מתאים לגיל 8 בשום אופן, לא מתאים. 

<היו"ר יעקב מרגי:>
אוקיי, תודה. 

<איריס מנדה בן יעקב:>
אני רוצה להגיד עוד משהו, שיש שיעורי חינוך למיניות בבתי הספר שמועברים מכיתה א', 'אני לומד לשמור על גופי', עד כיתה י"ב, כשמדברים על זוגיות, על חברות, על סטריאוטיפים מיניים. היום בכלל כל נושא המגדר הוא מאוד מאוד חשוב וזהו.
<היו"ר יעקב מרגי:>
טוב. הרגולטורים פה? מי את, בבקשה?

<מיכל גרוס:>
עורכת דין מיכל גרוס, הרשות השנייה לטלוויזיה ולרדיו. 

<היו"ר יעקב מרגי:>
ואת? 

<היבה ריזק:>
מהמועצה לשידורי כבלים ולוויין.

<היו"ר יעקב מרגי:>
נתחיל מצד ימין, שלא יחשדו בי - - -
<איציק שמולי (המחנה הציוני):>
למה לא משמאל? 

<היו"ר יעקב מרגי:>
יש התניה של חז"ל, שכל נטיותיו של האדם הן לצד ימין במובן, לא הפוליטי, החיובי. 

<קריאה:>
מה זאת אומרת לא הפוליטי? מי אמר לך שזה לא הפוליטי? 

<היו"ר יעקב מרגי:>
אני החלטתי.

<קריאה:>
אני אומר לך שזה פוליטי. 

<היו"ר יעקב מרגי:>
לא, אל תקפוץ על חז"ל, חז"ל לא שם. 

<היבה ריזק:>
אני עורכת דין היבה ריזק, מהמועצה לשידורי כבלים ולוויין. אנחנו כמובן המפקחים על ערוץ הילדים, אנחנו מכירים את הסדרה טוב מאוד ואני אתחיל כבר מסקירת על, אני אגיד שהיושבת ראש שלנו התמנתה לפני שנה, היא רואה מול עיניה. הדבר הכי חשוב זה ילדים. זה ילדים וילדים וילדים. 

<קריאה:>
לכן היא לא באה לדיון.  

<היו"ר יעקב מרגי:>
את חושבת שלי אין מה לומר? 

<קריאה:>
סליחה. 

<היו"ר יעקב מרגי:>
לא, אבל זו הסליחה האחרונה.

<מכלוף מיקי זוהר (הליכוד):>
ככל שתגנו על זה ככה תסתבכו יותר. 

<היו"ר יעקב מרגי:>
אני אגן על זכותה - - -

<היבה ריזק:>
אני לא הגנתי על כלום, אני רק התחלתי לדבר.

<היו"ר יעקב מרגי:>
גברתי, תני לי לעזור לך. תני לי לסייע לך. 

<קריאה:>
זה איום? 

<מכלוף מיקי זוהר (הליכוד):>
זה לא איום, זו הבטחה.  
<היו"ר יעקב מרגי:>
אנחנו נגן על זכותה להביע את עמדתה. בבקשה.  

<היבה ריזק:>
אז אני אתחיל שוב פעם. אנחנו כמובן אחראים על הפקות מקור ואנחנו אחראים על ילדים ואחד הדברים הראשונים שיושבת ראש המועצה עשתה זה לצאת בפרסום של שימוע כללי למיקוד רגולציה בתחום הילדים, כי אחד הדברים שאנחנו רצינו לעשות זה להגן על ילדים יותר טוב בכבלים והלוויין. אחד הדברים שעלו כאן, ואני מסכימה איתם, זה תקנות הסיווג בסימון. עכשיו אחד הדברים שפתחנו זה כמובן ערוץ הילדים, הם בשיתוף פעולה מלא איתנו, עמותות בשיתוף מלא, אנחנו אפילו מדברים עם גילה נגר, שהיא חברת מועצה, משרד החינוך, אנחנו בדו שיח, ולנו זה מאוד חשוב. ולכן כמובן אם יש בעיות עם זה אנחנו תמיד מבקשים שיפנו אלינו בפניות ציבור, בתלונות, אנחנו מיד מטפלים, אני מבטיחה לך. 
מעבר לכך, בעניין סדרת 'המתבגרים'. צפינו בסדרה, אנחנו מכירים את הסדרה, ידענו ש - - -

<היו"ר יעקב מרגי:>
מי זה אנחנו? 

<היבה ריזק:>
המועצה. 

<היו"ר יעקב מרגי:>
מי במועצה? 

<מכלוף מיקי זוהר (הליכוד):>
בטוח לא יושבת הראש. 

<היו"ר יעקב מרגי:>
שנייה, אני לא אתן לך. 

<מכלוף מיקי זוהר (הליכוד):>
לא היה לה זמן. 

<הילי חורב קסוטו:>
יושבת הראש צפתה בכל הפרקים. 

<היו"ר יעקב מרגי:>
גברתי, את רוצה שאני אקרא לסדר? אין לי בעיה לקרוא לסדר. אני רוצה לקיים דיון, גברתי. אין קריאות ביניים, גם חברי כנסת לא קוראים קריאות ביניים בוועדת החינוך. מה לעשות? שיתלוננו עליי ליו"ר הכנסת, אין פה קריאות ביניים.

אני שואל, כשאת אומרת 'צפינו', מי הגורמים המקצועיים שצפו בסדרה? 

<היבה ריזק:>
יושבת ראש המועצה קיבלה את הפרקים לצפייה אצלה. 

<היו"ר יעקב מרגי:>
מה ההשכלה שלה? 

<היבה ריזק:>
היא דוקטורנטית בתקשורת. אני לא אפרט יותר מדי, אני מייצגת את העמדה שלנו. 

<היו"ר יעקב מרגי:>
כן, אני לא בא בטענות. לא שמעת ממני טענה.

<היבה ריזק:>
נכון. כולנו יודעים שאנחנו לא גרים בסביבה סטרילית. אמרו את זה ממשרד החינוך, אמרו את זה הרבה אנשים, הילדים חוזרים הביתה, לכל ילד יש היום סמרטפון. לפי סקר לאחרונה שהגיע אליי ילדים בני 8 פלוס - - -
<היו"ר יעקב מרגי:>
סליחה שאני מפריע לך, את יודעת מה את אומרת לי? בסביבה מזוהמת להוסיף עוד בקטריות, ממילא יש בקטריות. 

<היבה ריזק:>
נכון, צודק לגמרי, אבל תן לי. 

<מכלוף מיקי זוהר (הליכוד):>
לא, זה הולך להיעצר. הצעת החוק שלי תעצור את זה. 

<היבה ריזק:>
מילת המפתח זה לימוד. ילדים חשופים היום לסביבה כזאת גדולה ולכן לימוד זה מילת המפתח. אחד הדברים שהערוץ ביקש לעשות זה סדרה שמתווכת בין הורים לילדים, ואני מאוד מתחברת למילה הזאת, מתווכת בין הורים לילדים, היא מציגה בעיות שהילדים נתקלים בהן יום יום, אם זה בבית ספר, אם זה באינטרנט, בסביבה כל כך גדולה, ולכן היא מעלה - - -

<היו"ר יעקב מרגי:>
תודה. בגדול, את אומרת לי במילים אחרות, צפינו, לא ראינו בעיה, אישרנו את ה - - -

<היבה ריזק:>
כן. אני רק אוסיף משפט אחד. 

<היו"ר יעקב מרגי:>
לא, אני רוצה שתקשיבי לי. השעון מולי, אתם לא רואים את השעון ולי יש מגבלה. את אומרת במילים אחרות, צפינו, הרגולטור, המועצה צפתה בתכנית, ראינו, אישרנו, אכן כן? 

<היבה ריזק:>
נכון, אבל במגבלות מאוד מסוימות. 

<היו"ר יעקב מרגי:>
איזה מגבלות? הם עומדים במגבלות, לפני שתמני אותן? 

<היבה ריזק:>
כמובן. 

<היו"ר יעקב מרגי:>
תודה. זה מה שרציתי לדעת. 

<היבה ריזק:>
אבל אתם לא יודעים מה המגבלות. 

<היו"ר יעקב מרגי:>
בגדול, הם לא חורגים. אני לא יכול לבוא אלייך בטענה על דבר שהוא לא בסמכותך ואני לא יכול לבוא אליה בטענה אם היא לא חרגה מהוראות הרגולטור. 

<היבה ריזק:>
אתה יכול לבוא אליי בטענות, אני אבדוק את זה ואנחנו גם נבדוק את זה מול הערוץ. אתה יכול לבוא בטענות. 

<היו"ר יעקב מרגי:>
כרגע, אני שואל אותך, הם עומדים בהנחיות שלכם? 

<היבה ריזק:>
כיום הם כן עומדים בהנחיות. 

<היו"ר יעקב מרגי:>
תודה רבה. 

תציגי את עצמך שוב. 

<מיכל גרוס:>
אני עורכת דין מיכל גרוס מהרשות השנייה לטלוויזיה ולרדיו. נמצא איתי פה גם ראש אגף טלוויזיה, אופיר רייכמן. אני רק אפתח ואומר שבימים האלה, בהם יש לחצים גדולים לביטול הרגולציה, להפחתת הרגולציה, ודיונים בנושא, אני חושבת שהדיון הזה רק מחדד כמה חשוב להמשיך ולפתח את הרגולציה ולא למזער אותה.

<היו"ר יעקב מרגי:>
אפרופו, אחת מההפרעות שלי, אמרת משהו, אני חייב לקיים עליו מיני דיון. רגולציה נתפסה אצלנו רק במובן של לחסום, לבדוק וזה. רגולציה, תפקידה גם לעצב ולדחוף ולקבוע מדיניות. 

<מיכל גרוס:>
נכון, מסכימה איתך לחלוטין. אני חושבת שאנחנו יכולים ברשות השנייה - - -

<היו"ר יעקב מרגי:>
המילה רגולציה היא לא מילת גנאי, היא מתבקשת, רק שעושים אותה נכון. 

<מיכל גרוס:>
אני מסכימה איתך שוב, נאלצת להסכים איתך שוב. אנחנו בהחלט גאים על מגוון הפעולות שאנחנו נוקטים בהן לצורך הן עיצוב והן קביעת מדיניות והן הסדרה. אנחנו רגולטור מוביל, לא רגולטור נגרר וככאלה יש לנו מסגרת נורמטיבית רחבה שנועדה להגן גם על ילדים. יש לנו הן בתוך החוק והן בתוך מערכת הכללים הנרחבת שלנו לא מעט סעיפים שבהם המכוונות היא בדיוק למטרה הזו, להגן על ילדים. 

<היו"ר יעקב מרגי:>
הערוץ המדובר הוא - - -

<מיכל גרוס:>
לשמחתנו אנחנו לא נכללים בתכניות שהוזכרו כאן, אנחנו מפקחים על תחנות רדיו אזורי ועל הערוצים 2 ו-10. 

<היו"ר יעקב מרגי:>
תודה. בבקשה.

<איציק שמולי (המחנה הציוני):>
תודה רבה, אדוני היושב ראש. תראו, אני חושב שבסופו של דבר הבעיה היא בגבול ואם יש משהו שנכשל פה זה לדעתי פחות הערוץ אלא יותר הרגולטור. אין שום ספק שיש בעיה, ילדים היום, אדוני היושב ראש, בגיל 10, 9, אולי גם נמוך מזה, הם חיים במציאות אחרת. אנחנו יכולים לאהוב את זה ויכולים לאהוב את זה פחות, אבל צריך לתווך להם את העולם החדש הזה שהוא מלא מלא בסכנות ובאי ודאויות ואם אנחנו לא נעשה את זה אז אחרים, גורמים שהם פחות אחראים והם יותר אינטרסנטים, או אפילו שיכול להיות להם אינטרס שלילי מול הילדים, הם אלה שיעשו את זה. אבל מה? התהליך הזה צריך להיות מבוקר והתהליך הזה צריך להיות אחראי ומאוזן. 

אני לא ראיתי את הסדרה, כי מה לעשות, אני אמנם עוד ילד בנשמתי, אבל אם התיאורים שמסרתם פה הם מדויקים, על האורך והרוחב ואלוהים ישמור, אז ברור שמישהו הלך גשר אחד רחוק מדי. מצד שני אני מפנה את האמירה הזאת גם להורים, לא צריך לשפוך את התינוק עם המים, בסוף בואו לא נתבלבל, ערוץ הילדים זה בוודאי, לימור, כמו שאמרת, יש לו כוח ואפשר לנתב את הכוח הזה למקומות נכונים וטובים. אם התכנית הזאת תהיה תחת רגולציה יותר הדוקה וכפי שאתה רמזת, אדוני היושב ראש, יהיה גורם מקצועי שילווה תכנים מהסוג הזה בערוץ הילדים ולא כזה על הדרך על השולחן של הרגולטור, אז אנחנו נשיג פה אפקט מדהים, שלא בית הספר ולא ההורים, כי לא נעים לדבר עם ההורים ועם המורה רבתי בשיעור הקודם וערוץ הילדים יכול להיות פה אחלה כלי. 

השאלה זה הגבולות והמינון שבו עושים את הדברים האלה. כאשר התוכן מגיע לתוך ערוץ הילדים, לפי התיאורים שאת נתת, גברתי, מהרגולטור, שזה לא היה בדיוק במוקד תשומת הלב אצלכם על השולחן, אז אני חושב שזה קצת חסר אחריות.

<היבה ריזק:>
אני מבקשת לחדד. 

<היו"ר יעקב מרגי:>
לא, אחר כך אני אתן לך, בסיבוב השני. 

<היבה ריזק:>
אבל אני חייבת ל - - - 

<היו"ר יעקב מרגי:>
זה לא ועדת חקירה, את לא חייבת.

<היבה ריזק:>
לא, אבל הוא מדבר על הרגולציה. 

<היו"ר יעקב מרגי:>
לא, תקשיבי, אני אלמד אותך כלל, קודם כל תאמרי כן, זה חיובי, זה פוזיטיבי, אל תאמרי לא לא לא. כן. אבל כן כשתקבלי רשות הדיבור. 

<איציק שמולי (המחנה הציוני):>
תקבלי את הביקורת בהבנה ובאהבה. תאמיני לי, לא קמתי היום בבוקר והחלטתי איך אני הולך לדפוק היום את הרגולטור, את הרשות. אתם זה הרשות? 

<מיכל גרוס:>
לא, אנחנו.

<היבה ריזק:>
 הם הרשות השנייה, אנחנו המועצה. 

<איציק שמולי (המחנה הציוני):>
המועצה. לא קמתי עם מחשבה כזאת היום בבוקר. באתי לדיון הזה טאבולה ראסה ואני אומר לך, מתוך מה שאני שומע, הרעיון עצמו הוא רעיון טוב, צריך לתווך את המציאות הזאת לילדים, אבל צריך לעשות את זה באופן אחראי ולדעתי כאן זה לא הסיפור. 

<היו"ר יעקב מרגי:>
הערוץ הראשון, יש דבר כזה? 

<עליזה דיין חממה:>
כן. 

<היו"ר יעקב מרגי:>
אז גם בוועדה ויש במציאות גם דבר כזה.

<עליזה דיין חממה:>
יש במציאות. ריצ'רץ' שראית, זה של הערוץ הראשון. 

<היו"ר יעקב מרגי:>
איפה הימים ההם. פעם זה היה שיר, היום זה מציאות. 

<עליזה דיין חממה:>
עליזה דיין חממה, מנהלת תכניות ילדים ונוער בערוץ הראשון, ואני רוצה לתרום את חלקי לדיון הזה ולהגיד שיש שתי אסכולות בשידורי ילדים ונוער בטלוויזיה. יש את האסכולה שאומרת שהילדים גם ככה חשופים היום לכל דבר ורואים הכול ושומעים הכול - - -
<היו"ר יעקב מרגי:>
אז בואו נשתולל, יאללה חגיגה. 
<עליזה דיין חממה:>
אז אפשר לחשוף אותם גם, ויש את האסכולה שאומרת שהתפקיד שלנו כגוף שידור, או כערוץ שידור, או כרצועת שידור, הוא לגונן על הילדים. 

<היו"ר יעקב מרגי:>
אבל זה לא חוכמה, אני אגיד לך למה, תארי לך שהיה מותר לך לשדר פרסומות, אז היה לך מתח ש - - - 

<עליזה דיין חממה:>
אז בשביל זה אני באה ומציגה את האלטרנטיבה. 

<היו"ר יעקב מרגי:>
את, יש לך את הפריבילגיה לשים את זה במרכז. 

<עליזה דיין חממה:>
נכון ועל זה אני רוצה לדבר. קודם כל אנחנו ערוץ ציבורי, בערוץ ציבורי יש קריטריונים מאוד מסוימים למה לשדר ואיך לשדר, בניגוד לערוצים המסחריים שהם מונעים משיקולי רייטינג, שהם רוצים להביא קהל, כי הם ערוצים מסחריים. הערוץ הציבורי יכול להתנקות מכל הדברים האלה ולשדר תכנים ערכיים, תכנים איכותיים, תכנים שישלבו בין האטרקטיבי למהותי ולערכי וזה מה שאנחנו עושים. אין ספק שהטלוויזיה משפיעה על תפיסות עולם של מבוגרים, אז קל וחומר שהיא משפיעה על תפיסות עולם של ילדים, על תפיסת הזהות שלהם, הזהות המינית, הזהות כאזרחים במדינה. אין לנו ספק בזה. לכן אנחנו בערוץ הראשון ובכל הערוצים הציבוריים, גם בטלוויזיה החינוכית, התפקיד שלנו זה לייצג אלטרנטיבה. התפקיד של ההורים זה להיות עם היד על הדופק ולתווך את התכנים ולהפנות את הילדים לאן לצפות, מתי לצפות, איך לצפות, לחנך אותם לצפייה ביקורתית. זה התפקיד של ההורים וזה התפקיד שלנו וזאת האלטרנטיבה שאנחנו מציבים. 

<היו"ר יעקב מרגי:>
אני בכלל שואל את עצמי, 90 ערוצים, יש כבר יותר, נכון? כל החבילה, 90 ערוצים. תשמע, אין לי זמן לפעמים לאכול צהריים, אני שוכח, עד שאני חוטף כאב ראש ואני נזכר שלא אכלתי היום, יש אנשים שיש להם הרבה זמן, לעבור 90 ערוצים ועכשיו יש טכנולוגיה מתפתחת, הבנתי, אם אתה מפספס אתה יכול להקליט במקביל גם. נכון? אני לא מעודכן. 

<עליזה דיין חממה:>
נכון. אני רוצה להוסיף, אדוני היושב ראש - - -

<היו"ר יעקב מרגי:>
לא, את לא מוסיפה, אני מדבר. אתם מבינים מה אני חושב בקול? מה רצית להוסיף? 

<עליזה דיין חממה:>
אני רציתי להוסיף, אפרופו מה שאמרת, שלפי מחקרים שנעשו הילדים במדינת ישראל היום צופים בערך כשלוש שעות בטלוויזיה הליניארית, כלומר לא ב - - - לא ב-VOD - - -
<היו"ר יעקב מרגי:>
אחר כך כשההורים מדברים איתו, 'מספיק לחפור', 'אתה קודח'. אוקיי, בסדר, תודה. 

יש ערוץ הידברות, שמעתי. תיקי וידס, בבקשה. 

<תיקי וידס:>
בהמשך למה שעליזה אמרה אני רוצה להעלות כמה שאלות. 

<היו"ר יעקב מרגי:>
כשאת מעלה כמה שאלות, את מי את שואלת? 

<תיקי וידס:>
את הפורום ומה ששאלנו את עצמנו, אנחנו שאלנו את עצמנו לפני שהתחלנו להפיק. לפני שהתחלנו להפיק שאלנו אם יש לנו אחריות כלפי הצופים והאם יש לנו תפקיד בזה, או שסתם אנחנו רוצים למלא זמן מסך. השאלות ששאלנו את עצמנו, האם שילוב של מסרים חינוכיים הוא בהכרח לא אטרקטיבי ואיך עושים דווקא את המסרים החינוכיים ואת התובנות שרוצים להעביר כן בצורה מצחיקה ואטרקטיבית. ככל שלחצנו את היוצרים הם כן הוציאו מוצרים טובים וכן אפשר לעשות את זה. 

אני שמה לב הרבה פעמים בערוצים אחרים, ובואו לא נעלה שמות של תכניות, זה לא רק העניין לחינוך מיניות וזה לא רק זה, זה דפוסי התנהגות. מספיק שילדה אומרת 'פוסטמה', אז כל הילדים אומרים אותו דבר, זה גם בדיבור. מה אני מצפה מעצמי כיוצרת? זה שפה, זה דפוסי התנהגות, זה נורמות חברתיות של מקובל ולא מקובל. 

<היו"ר יעקב מרגי:>
אני מבין שאת עוסקת בתחום התקשורת והמדיה, נכון? 

<תיקי וידס:>
כן. 

<היו"ר יעקב מרגי:>
מתי נחתת בארץ? 

<תיקי וידס:>
ואני עוד פעם שואלת את עצמי האם טלוויזיה יכולה להחכים באותה מידה שהיא יכולה לטפש, והיא בהחלט יכולה לטפש, וכאן השאלה שאני מעלה כמו שהעלינו לעצמנו, האם יש לנו אחריות למה שאנחנו משדרים ואיך לעשות את זה בצורה הכי אטרקטיבית. אני בטוחה שבתכנים שאנחנו מעבירים, והם לא דתיים, למי ששואל, והם לא חרדיים, למי ששואל, הם אוניברסאליים, במערכת שלנו, שהיא ניזונה מהיהדות וממעיין החוכמה היהודי, יש אין ספור ואין ספור ניואנסים בכל התחומים. 

<היו"ר יעקב מרגי:>
אוקיי, את אומרת שאפשר גם אחרת. זה חומר למחשבה ליוצרים. יש עוד הורה שרוצה לדבר פה? לא. בבקשה. 

<חוה קליין:>
דיברת על התפקיד שלנו כמבוגרים אחראים, להגן על זכותם של הילדים להיות מוגנים, וגם אם הם נחשפים לתכנים מיניים בכל מיני מקומות אחרים, אני חושבת שכהורים ובכלל כמבוגרים אנחנו מצפים שנחמיר קצת, לא שנחסום. דיברו על התיווך שילדים צריכים בכל גיל ההתבגרות, אבל כשעולה ביקורת והיא ביקורת חד משמעית על הגיל, הגבלת הגיל ל-8 לשעה שמונה בערב, והמילה פורנוגרפיה נמצאת שם, אני חושבת שאנחנו מצפים בכל זאת מהערוץ לבדוק בשנית. אולי להגביל לשעה אחרת את השידור הזה, אולי להעלות את הרף של אזהרת הגיל, אבל לבדוק מחדש עם אנשי המקצוע שלכם ולחזור כמה שיותר מהר לוועדת חינוך, יכול להיות שכדאי לערב בזה גם את הוועדה לזכויות הילד, אבל שתהיה ביקורת יותר, כנראה יותר הדוקה על התכנים, על השעות ועל הגילאים. 

<היו"ר יעקב מרגי:>
בבקשה, גברתי. 

<שרון צ'רקסקי:>
שמי שרון צ'רקסקי ואני מנכ"לית 'דלת פתוחה'. זאת עמותה שקיימת למעלה מ-40 שנה והיא עוסקת בחינוך למיניות בריאה. יש לנו מרכזי ייעוץ בכל הארץ ואנחנו מקבלים אלפי פניות של בני נוער בנושא של מיניות על הטווח הרחב. אני מבקשת, כיוון שיושב הראש קשוח, אני מבקשת לתת את רשות הדיבור שלי - - -

<היו"ר יעקב מרגי:>
אני קשוח? 

<שרון צ'רקסקי:>
כן. 

<היו"ר יעקב מרגי:>
פעם ראשונה שאני שומע את זה במהלך 55 שנות חיי, שאני קשוח. זה שאני אוהב סדר זה קשיחות? 

<שרון צ'רקסקי:>
אני מבקשת לתת את רשות הדיבור שלי, כי הזמן קצר, לרכזת - - - 

<היו"ר יעקב מרגי:>
תדברי מה שאת רוצה ואני אתן לה. עכשיו אתגרת אותי, להוכיח לך שאני לא קשוח, תסיימי מה שיש לך לומר בלי לחץ זמן ואני אתן גם לה. 
<שרון צ'רקסקי:>
ואני מבקשת לתת לה רשות דיבור גם. 

<היו"ר יעקב מרגי:>
היא יכלה לבקש.

<שרון צ'רקסקי:>
אני רק אגיד דבר אחד. נראה לי שיש הסכמה פה סביב השולחן לגבי התכנים הפורנוגרפיים. אנחנו מקבלות פניות אלינו למרכזי הייעוץ על פני השנה ואנחנו צריכות לענות ולהתמודד עם כל הנזקים שהפורנוגרפיה מסבה לבני הנוער. 

<היו"ר יעקב מרגי:>
בכלל, שלא ישתמע מהערוץ. 

<שרון צ'רקסקי:>
אני חושבת שהדיון פה סטה מהמקום שלו. אני לא חושבת שהתכנים שמוצגים בתכנית הזאת הם תכנים פורנוגרפיים. זה נכון שאנחנו פה נמצאים במקום או לא נמצאים במקום, אנחנו רואים בתכנית הזאת, בפרקים שראינו, אנחנו רואים דברים שבני הנוער מתעסקים בהם, לא יעזור - - -

<היו"ר יעקב מרגי:>
את שמה לב שאת מערבבת מושגים? את מדברת על בני הנוער ואנחנו מדברים על ילדים. 

<שרון צ'רקסקי:>
יש לי מה להגיד על זה. אתה יודע מה, אני אתן לשרון השנייה לדבר, כי אני חושבת שיש חשיבות בחשיפת הנתונים - - - 

<היו"ר יעקב מרגי:>
אף אחד מהדוברים - - - 

<שרון צ'רקסקי:>
רגע, שנייה, תן לי - - -

<היו"ר יעקב מרגי:>
מותר לי להפריע לך. 

<שרון צ'רקסקי:>
מותר לך להתפרץ לדבריי, אבל אני מבקשת להשלים את המשפט. אנחנו חושבות - - -

<היו"ר יעקב מרגי:>
אני אתן לך את ההזדמנות, אבל תני לי להתפרץ, אחר כך אני אתן לך להשלים. מה זה להשלים? זה אחרי שהפסקתי אותך. 

תקשיבי, אף אחד מהדוברים פה, אפילו המציע, חבר הכנסת המציע שנאלץ לצאת לדיון אחר, לא אמר שלא צריך להיות הכוונה וחינוך, יש דיון, יש דיון בחברה הישראלית איך זה צריך להיות, באיזה מינון, באיזה גילאים, מה הכי טוב, ואת יודעת מה? אני אגלה לך סוד, לא תמצאי תמימות דעים אצל כולם. אף אחד לא בא - - - את אמרת דבר, זה לא תכנים פורנוגרפיים, אני לא רוצה להגיד לך מה זה מבחינתך תוכן פורנוגרפי, אני לא רוצה לשאול אותך, זה עמד לי על הקצה לשאול אותך, לא שאלתי - - -

<שרון צ'רקסקי:>
מה? תשאל, אני - - - 

<היו"ר יעקב מרגי:>
לא, לא רוצה לשאול. זה כבר מביע את הכול, זה שאני לא רוצה לשאול. יושבים פה הורים ודואגים, הם לא עושים את זה, תסלחי לי, כי היא דוסית חרדית שחורה ולא מבינה, ותיקחי את כל עולם הדימויים, בסדר? באים הורים ובאים חרדים, דווקא דווקא בגלל שזה בהישג יד, אז מה, נוסיף עוד? נוסיף דבר שהוא לגאלי, דבר שאני לכאורה כהורה מעודד את הילד, 'שב בחדר, תצפה בערוץ הילדים', אני כהורה רוצה להיות רגוע שיושבת פה, איך קראת לעצמך? 
<שרון צ'רקסקי:>
אני לא קראתי לעצמי, ההורים שלי - - - 

<היו"ר יעקב מרגי:>
מנכ"לית עמותת 'דלת פתוחה'? 

<שרון צ'רקסקי:>
אני מנכ"לית עמותת 'דלת פתוחה'. אני רוצה רגע - - -

<היו"ר יעקב מרגי:>
האגודה הישראלית לתכנון המשפחה. 

<שרון צ'רקסקי:>
נכון. 

<היו"ר יעקב מרגי:>
ואומרת דברים בקביעות, אפילו הפסיכולוגית הקלינית, שהיא בהסמכתה דוקטור, היא הלכה בזהירות על המסלול כדי להבין שיש פה איזה בעיה כלשהי. 

<שרון צ'רקסקי:>
אז אם תיתן לי - - -

<היו"ר יעקב מרגי:>
עכשיו אני נותן לך להשלים ולתקן. 

<שרון צ'רקסקי:>
תודה. קודם כל אני חייבת לציין שאני, מבחינת העשייה שלי באופן אישי, לגבי זכויות האישה, היא עשייה שנמשכת על פני שנים ואני חייבת להגיד שהנושא ש - - -

<היו"ר יעקב מרגי:>
אין לנו אלא להודות לך על כך. 

<שרון צ'רקסקי:>
יופי. הנושא של פורנוגרפיה והנזקים שהיא מסבה הוא בלבי ובנפשי. ויחד עם זאת אני אומרת, ואני רוצה לעשות הפרדה בין לדבר על מיניות - - -

<היו"ר יעקב מרגי:>
התמחית בילדים פעם? במיניות של ילדים? 

<שרון צ'רקסקי:>
בין לדבר על מיניות לבין לדבר על פורנוגרפיה.

<היו"ר יעקב מרגי:>
גברתי, התמחית, התעסקת עם זכויות הילד, עם רגישות של ילד, עם נשמה של ילד, עם ראש של ילד? 

<שרון צ'רקסקי:>
תיכף אנחנו נדבר על זה, אבל אני מבקשת להגיד - - - 

<היו"ר יעקב מרגי:>
אז אני אתן לשרון שתדבר על זה.

<שרון צ'רקסקי:>
אני מבקשת לסיים את המשפט. 

<היו"ר יעקב מרגי:>
סיימי את המשפט בבקשה. 

<שרון צ'רקסקי:>
שכל מה שאני אומרת, שצריך לעשות הבחנה בין לדבר על מיניות, כמובן בהתאם לגיל ובשפה של בני הנוער או ילדים, כי צריך לדבר על מיניות, לבין פורנוגרפיה. אני לא חושבת שהתכנית הזאת עוסקת בפורנוגרפיה. 

<היו"ר יעקב מרגי:>
הבנתי אותך, תודה. אמרת את דברייך. בבקשה, שרון. שרון השנייה, שיש לה שם בישראל, חוץ מהרשות השנייה. בבקשה. 

<שרון אורשלימי:>
לי חשוב להגיד גם על התכנית, אבל גם בנפרד מהתכנית, ולשאלתך, כן, אני מתעסקת עם ילדים ונוער, אני מורה לחינוך מיני מכיתה ד', אני מתווכת מסרים ותכנים מיניים לנערים ונערות וילדים וילדות. ילדים וילדות הם מיניים מהרגע שהם נולדים, כמו שהפסיכולוגית הקלינית אמרה, והתכנית לחלוטין מתאימה את עצמה לקהל הצופים של התכנית. כשאני נכנסת לכיתות ה'-ו' אני נשאלת שאלות שאני ראיתי בתכנית. זה לא הומצא יש מאין. 

<היו"ר יעקב מרגי:>
גב' שרון, תקשיבי, את באה ואומרת דברים כדרבנות ואת לא שמה לב לסתירה מיניי וביי. את אומרת, 'התכנית מתאימה לגילאים', מה, התכנית בכיתה סגורה? לפחות - - -

<שרון אורשלימי:>
זה לא - - - יש הורים. התפקיד של ההורים - - -

<ערן שוקרון:>
סליחה, איזה הורה נמצא בבית לפקח על זה? 

<היו"ר יעקב מרגי:>
אדוני, אתה לא מפריע לי. 

<ערן שוקרון:>
לא, הפרעתי לה. 

<היו"ר יעקב מרגי:>
לא, אתה מפריע לי. גם לה אסור לך להפריע. אני מבין את הרצון שלך לסנגר על התכנית - - -
<שרון אורשלימי:>
לא, יש לי משהו אחר להגיד. 

<היו"ר יעקב מרגי:>
אני מבין, את מאמינה בזה ואין לי שום - - - בסדר? אבל את לא יכולה לקחת מהקטע הזה שאת באה בשם זה שאת מורה לחינוך מיני ומתווכת מסרים מיניים בין תלמידים, שזה בכיתה מוגדרת, ולבוא מזה להשליך על דבר שנעשה בפרהסיה בכיכר העיר. 

<שרון אורשלימי:>
אני יכולה. 

<היו"ר יעקב מרגי:>
את לא יכולה.

<שרון אורשלימי:>
אני יכולה. 

<היו"ר יעקב מרגי:>
טוב, אז אני חולק עלייך. 

<שרון אורשלימי:>
טוב, נחלוק. אני רק אסיים ואגיד שהגיל בו ילדים וילדות נחשפים לפורנוגרפיה הוא גיל 8 - - -

<היו"ר יעקב מרגי:>
התכנית אומרת במפורש לאיזה גילאים, גברתי המנהלת? 

<שרון אורשלימי:>
10 ומעלה. 

<לימור בר און:>
לא נכון - - - 

<קריאה:>
מה לא נכון?

<היו"ר יעקב מרגי:>
סליחה, סליחה, את מאלצת אותי שהיא בסוף תאמין שאני קשוח. בוא נאמר שאזהרת צפייה 10, זה בבית, ילדים, אין להם את הפריבילגיה הזו שיש טלוויזיה בכל חדר וכל חדר לילד וילד בחדר.

<שרון אורשלימי:>
יש הורים ויש להם - - -

<היו"ר יעקב מרגי:>
סליחה, אל תספרי לי על סמכות הורית ואל תספרי לי על הורים. תודה, הבנתי. את מבינה שאת עושה מעשה ש - - - אם היית באה ביושר והיית אומרת, התכנית לגילאים שהיא משודרת היא 10, אלא שכן ולא, זה עלול, ילדים בגיל - - - אבל אני אשאל אותך שאלה, על סמך המקצועיות שלך. ואם ילד בגיל 6 נחשף לתכנים האלה - - -

<שרון אורשלימי:>
אז אני כהורה אתווך לו את ה - - - 

<היו"ר יעקב מרגי:>
תודה רבה, הבנתי, אני כהורה. אני אגלה סוד, אל תספרו אותו לאף אחד, אני כהורה, ותאמינו לי שיש לי ותק בזכויות הילד ויש לי רגישות גבוהה, הלוואי שהייתי מצליח, אני רוצה, למלא את תפקידי כהורה אולטימטיבי. נקודה. תודה. סיימי בבקשה. 

<שרון אורשלימי:>
רק משפט אחרון בהקשר של זכויות הילד. חלק מזכויות הילד זו הזכות לחינוך מיני, זה חלק מאמנת זכויות הילד, השיח צריך להיות שיח - - -

<היו"ר יעקב מרגי:>
הבנתי אותך, תודה.

חבר הכנסת מוטי יוגב, בבקשה.

<מרדכי יוגב (הבית היהודי):>
אני אהיה מאוד קצר, גם כי לא הייתי פה בהתחלה וגם כי אני צריך ללכת לוועדת העלייה והקליטה. משפט ראשון שהייתי רוצה לומר ונתקלתי בו פעם, שברדיו התנפלו על ילדה בת 10 שחצתה את הכביש עם אחיה בן ה-4, בחברה שיש בה ילדים רבים, אז זה מקובל, ואז סברתי ששיטוט באינטרנט ובסמטרפונים לעיתים הוא חמור משיטוט ברחובות כי העולמות שנחשפים שם הם קשים. אני חושב שהתפקיד שלנו כמבוגרים הוא להיות אחראים על אותם שנים של תום, על אותם שנים שהילדים בהן נבנים בניין נפשי שהוא בניין של טוב. יש מחנכים שחושבים שמיד צריך ידע, ידע, ידע, אבל אלה שנים שבהן אדם נבנה על המידות שלו, על הרצון התמים שלו לטוב. אם הילדים האלה נפגעים, חס ושלום, אנחנו לא מדברים על זה, או מדברים על זה, אז זה קשה מאוד. 

אני חושב שהאחריות לזה היא עלינו, כחברה בוגרת, ועל כל החברה הבוגרת, או על כל מישהו לפחות במקום ציבורי, רוצה לומר, החפיפה הזאת. פעם אני זוכר, זכיתי להיות מזכ"ל בני עקיבא והיה, 'זו לא אחריות שלי', 'זו אחריות של ההורה', 'זו אחריות של המורה' ואמרתי שכולנו נחפוף וכולנו נהיה אחראים וכולנו נרגיש אחריות על ה-24 שעות, הגם שאני לא נמצא בבית שלו או כילד שלחתי אותו לבית הספר. מתוך החפיפה הזאת נחוש כל אחד אחריות רחבה יותר בחפיפה הזאת. אני אומר שבזה כלולים גם ערוצי התקשורת הציבוריים. ילד זה כמו שתיל רך בחממה. אני אוהב את המשלים האלה כי עסקתי לפרנסתי בגינון בשנים שהייתי צריך להתפרנס לא מהצבא או ממקומות אחרים, זה כמו שתיל רך בחממה, החשיפה שלו המרובה מדי לשמש או לעודף מים, היא מרקיבה אותו. זה לא יעזור, צריך עוד שנים והחשיפה הנמוכה הזאת יותר היא לא בונה עולם יותר יציב ויותר מתוקן, היא לצערנו אחר כך מפרקת משפחות יותר באחוזים, או מביאה לעולמות פחות סדורים. 

לכן אני חושב שזה לא בהכרח הזכות, אם הדוברת האחרונה, זכויות הילד, יש פה גם חובתנו כמבוגרים או הבנתנו היותר בוגרת, היותר אחראית, שהילדים הללו יצמחו ישר ויצמחו חזק ויצמחו איתן. לכן יש פה צורך באיזונים בין הדברים, ובוודאי שאני נוטה לכך שכל התכניות הללו ייבחנו בחינה נוספת על ידי אנשי חינוך ועל ידי גורם מתכלל נוסף כדי שהילד ייחשף לפחות תכנים שעלולים בשנותיו הבוגרות יותר או בשנות ההתבגרות שלו להזיק לו ולהיפך, הוא ייבנה יותר איתן. תודה.
<היו"ר יעקב מרגי:>
תודה. 

<רות רוזן צבי:>
אני אבקש לחדד חידוד מסוים בין החומרים שהילדים חשופים אליהם בשיטוט עצמאי באינטרנט לבין תכניות בערוץ ילדים, שבעצם נכנסות הביתה לתוך חדר השינה של הילד, לתוך הסלון של הילד. הילדים חשופים להמון תכנים, אבל צריך לעשות הבחנה בין מה אנחנו מכניסים הביתה וזו באמת האחריות שלנו כהורים, לבין באמת החובה שלנו לעזור לילד להתמודד עם כל מה שנעשה בחוץ. הבעייתיות שיש בתכניות כאלה שהן בתכניות בתוך ערוץ ילדים, ושוב פעם, ההגבלה של הגיל היא לא מספיקה בעיניי, אני חושבת שזה כמו החוברות על מין ועל יחסי מין, לא דיברתי אפילו על פורנוגרפיה, אם יהיו בסלון, או שאפשר לדבר עליהן בבית. בערוץ הילדים, כאשר יש תכנית כזאת שאלה התכנים שלה, שהיא מופיעה בלי איזה שהוא תיווך, זה ממש להכניס הביתה את התכנים האלה בלי שההורים מודעים. אז באופן עקרוני היינו רוצים שקודם כל ההורים יישבו ויראו את כל התכניות ואחר כך יקבעו פגישות תיווך עם הילדים שלהם על התכניות האלה. זה לא כל כך מעשי. 

לכן יש לנו אחריות, כאנשי מקצוע, כשאנחנו חושפים ילדים לתכנים, אני מסכימה שיש זכות של ילד לקבל חינוך מכל סוג שהוא, אבל צריך לעשות הבחנה. אני לא מדברת פה על איזה שהם חומרים באינטרנט, שהוא גולש אליהם באופן חופשי, אנחנו מדברים על ערוצים שהם מגיעים הביתה בקלות והם נכנסים הביתה. צריך לעשות את ההבחנה בין התמודדות עם חומרים כאלה שמסתובבים באופן חופשי לבין משהו שאנחנו בפועל מכניסים הביתה לחדר של הילדים. 

<היו"ר יעקב מרגי:>
תודה. 

<לימור בר און:>
אדוני כבוד היושב ראש, אנא ממך - - - 

<היו"ר יעקב מרגי:>
בלי אנא, לא צריך להתחנן בוועדה הזו. השאלה אם יש משהו להוסיף מעבר למה שנאמר. 

<לימור בר און:>
כן. הדיון הזה התנהל בכל מיני נושאים שהם מאוד מאוד חשובים והייתי רוצה ברשותך למקד את העניין שבגללו אנחנו ביקשנו לבוא לכאן, בגללו התקבצנו, 130 הורים מאזור המרכז, כולם חילוניים, כמו שאמרת - - -

<היו"ר יעקב מרגי:>
הסיכום יהיה בהתאם. 

<לימור בר און:>
אנחנו באנו לדבר על דבר אחד. יש תכנית, היא משודרת בערוץ הילדים, באזור הנוחות - - - 

<היו"ר יעקב מרגי:>
ששמה? 

<לימור בר און:>
שמה 'המתבגרים'. 

<היו"ר יעקב מרגי:>
משודרת בשעות? 

<לימור בר און:>
בשעה שמונה וחצי. הפרק החמישי שלה עוסק ומדבר בנושא פורנוגרפיה, בשעה שמונה וחצי בערב בערוץ ילדים. ערוץ הילדים מבחינתנו ההורים זה אזור נוחות, זה אזור מאובטח, אנחנו לא שומרים שם על השלט, אנחנו לא הולכים ומחפשים מה אנחנו חוסמים. 

<היו"ר יעקב מרגי:>
תודה, גברתי. 

<לימור בר און:>
עוד מילה אחת, ברשותך. 

<היו"ר יעקב מרגי:>
עוד לא חידשת כלום, הכול נאמר כבר. 

<לימור בר און:>
עוד מילה. הדבר שאותו צריך לעשות, מכיוון שגיל הילדים הממוצע בערוץ הילדים הוא בן 5 ל-11, מערוץ הילדים כבר אין לנו באמת יותר מדי ציפיות, אנחנו שנים אוכלים את הרעל שהם מספקים לילדים שלנו, אין לי ציפייה מערוץ הילדים, יש לי ציפייה מהרגולטור, הרגולטור הוכיח את עצמו כרגולטור מיותר, כרגולטור לא רלוונטי, כרגולטור שבמקרה הטוב נרדם בשמירה, במקרה הפחות טוב מאכיל את הילדים שלנו ברעל. אנחנו מבקשים שאתה בתפקידך כמפקח על הרשות המבצעת, כמפקח על הרגולטור, תפעל לזה שהתכנית הזו או תצא מהערוץ הזה בכלל, או תקבל אזהרת צפייה גבוהה יותר ותשודר החל מעשר בלילה. לא יכול להיות שילד בן 8 ידליק את הטלוויזיה בשעה שמונה וחצי בערב וישמע על פורנוגרפיה, פורנוגרפיה, פורנוגרפיה, וירגיש הוא הפסיד משהו והוא חייב ללכת להשלים את החסר. 
<קריאה:>
ילד - - -

<ערן שוקרון:>
בעולם שלך הוא ישן בשמונה וחצי. 

<היו"ר יעקב מרגי:>
את רוצה שאני אתן לך - - - 

<ערן שוקרון:>
שתיהן יושבות ו - - -

<היו"ר יעקב מרגי:>
סליחה, אדוני. 

<ערן שוקרון:>
לא, סליחה, אי אפשר שהן יושבות - - - כאילו האוטוריטה של כל ההורים. 

<היו"ר יעקב מרגי:>
אתה רוצה לספר שקראתי אותך לסדר והוצאתי אותך? את מבינה למה נוח לך לומר - - -

<ערן שוקרון:>
- - - היא תתווך לי - - - אני מתווך בעצמי.

<היו"ר יעקב מרגי:>
אדוני, פעם ראשונה קראתי אותך לסדר. את מבינה, נוח לך לברוח לקטע של הקשוח, נכון? אני רוצה להגיד לך שאת משתתפת ומפריעה. 

<שרון צ'רקסקי:>
לא, סליחה, אני לא בורחת - - -

<היו"ר יעקב מרגי:>
את לא עונה לי. הפרעת לי באמצע הדיון עם קריאות הביניים שלך. 

<שרון צ'רקסקי:>
אתה לא נותן לנו להגיב, לא נותן לנו לדבר. אתה מגביל כל אחד ברשות הדיבור. 

<היו"ר יעקב מרגי:>
יפה, מה את רוצה, שאני אקיים דיון של ארבע שעות?

<שרון צ'רקסקי:>
אבל, אדוני היושב ראש, אתה לא נותן לנו לדבר בצורה מסודרת, אתה מפריע לנו ברשות הדיבור שלנו. 

<היו"ר יעקב מרגי:>
גברתי, יש יושב ראש הכנסת, תוכלי להגיש לו תלונה.

<שרון צ'רקסקי:>
אבל אני לא רוצה ללכת ליושב ראש הכנסת, אני רוצה לנהל דיון לא בלחץ, בלהגיד כל מה שתכננתי להגיד. 

<היו"ר יעקב מרגי:>
את מוכנה לתת לי לדבר? את אולי לא מבינה את הדינמיקה פה, אני אסביר לך. 

<שרון צ'רקסקי:>
אני מבינה מצוין. 

<היו"ר יעקב מרגי:>
לא, את לא הבנת כלום. תקשיבי לי, אולי תלמדי ממני משהו, יש לי הרבה מה ללמוד ממך, ממני רק דבר אחד. באים לוועדה, לא חייבים לדבר, אפשר גם לשמוע, אפשר לראות, לשמוע ולהחכים. את רוצה לדבר? העברת את המסר שלך בצורה הברורה ביותר. 

<שרון צ'רקסקי:>
אני רוצה להגיד שברשות הדיבור שלי לקחת את כל הזמן. 

<היו"ר יעקב מרגי:>
לא, את מפריעה לי. את המסר שלך את ידעת להעביר והעברת אותו. וזה שאני אומר לך לא לקרוא קריאות ביניים זה דבר לגיטימי, נקודה. במסגרת של דיון של שעה פלוס אין לנו, מה לעשות, אי אפשר לנאום נאומים חוצבי להבות. המסר הועבר, תודה. 

<שרון צ'רקסקי:>
זה ברור, זה לא קשור לקשיחות שאמרתי. 

<היו"ר יעקב מרגי:>
יפה. משפט אחרון לחבר הכנסת ואני קורא את דברי הסיכום. 

<הילי חורב קסוטו:>
אני רק אשמח מאוד להגיב, כי כל התלונות מתרכזות אליי. 

<היו"ר יעקב מרגי:>
לא, אף אחד לא התלונן עלייך, מה פתאום? 

<הילי חורב קסוטו:>
לא, רק ערוץ הילדים לא עמד פה ל - - - 

<היו"ר יעקב מרגי:>
את פתחת את הדיון, רק להזכיר לך. 

<הילי חורב קסוטו:>
אבל אני אשמח להגיב, נאמרו פה כל כך הרבה דברים. 

<היו"ר יעקב מרגי:>
לא. תסכם, בבקשה. 

<היבה ריזק:>
כבוד יושב הראש, דיברו גם על הרגולטור, אני גם רוצה להגיב. משפט אחד. 

<היו"ר יעקב מרגי:>
לא. 

<מכלוף מיקי זוהר (הליכוד):>
אני אגיד לכן מה תהיה התגובה הכי טובה של שתיכן. התגובה הכי טובה לעניות דעתי - - -

<היבה ריזק:>
אני רוצה לדבר בעצמי. 

<היו"ר יעקב מרגי:>
סליחה, תשמעי אותו. 

<מכלוף מיקי זוהר (הליכוד):>
אני אומר את דעתי. מסתבר שאתם הרגולטור גם כפופים בסופו של דבר להחלטות השר והשר גם כפוף להחלטות הממשלה, שכולם כפופים יחד למחוקק, שזה אנחנו. זאת אומרת אנחנו פה לא חלילה מייצרים איזה שהוא דיון יש מאין, יש לנו את הסמכות לייצר את הדיון הזה וזה מה שאנחנו גם רוצים לעשות. כבר אמרתי, אני גם אפעל בנושא הזה ואמשיך לפעול בנושא הזה, הילדים שלנו לא ייחשפו במדינת ישראל לתכנים לא הולמים, נקודה. אם זה באמצעות האינטרנט ואם זה באמצעות הטלוויזיה, ועכשיו יש אפשרות אחת, שלדעתי היא האפשרות הטובה ביותר, שתקבלו את העמדה שלנו, תסירו את התכנית מהשעות הרלוונטיות, תעשו את זה בצורה מוגבלת יותר ותקבלו את הביקורת בצורה חיובית ובזה זה ייגמר. או שתתעקשו ותתמקדו בעניין הזה, כפי שאתם רוצים כנראה לעשות, ואנחנו נמשיך את השיח הזה ונעמיק אותו יותר ויותר גם ברמה הציבורית ונראה מי בסוף יהיה צודק יותר. 

<היו"ר יעקב מרגי:>
תודה. 

עכשיו גב' הילי חורב קסוטו, לא להגיב, אני שואל אותך שאלה, כיושב ראש הוועדה, שמעת את הדברים, אף אחד לא רוצה להוריד איזה מסך, בלשון שלכם, במקומות אחרים זה להוריד משהו אחר, ואנחנו רוצים להיות הכי הכי מאוזנים. דווקא הכיפה עושה לי חולשה בדיון הזה, אני בדרך כלל יותר קשוח, יותר נחרץ בסיכומים שלי, ואני רוצה באמת לעשות משהו, באים ההורים ואומרים ביושר, בצורה מאוזנת, היא נתנה אופציה, יש חשש, אף ילד לא עולה לישון - - - אתם יודעים, גם במושבים, שבדרך כלל נכנסים לעוצר, בשבע וחצי כבר ישנים שם, אחרי שעה 11 ילדים, קשה להרדים אותם, קשה להעיר אותם, אז אני אומר, מבקשים סך הכול להזיז את זה משעה שמונה. האם תשקלו זאת בחיוב, להזיז את התכנית הזו לשעה יותר מאוחרת? את יכולה לענות לי לשאלה? למרות הרצון העז שלך להגיב.
<הילי חורב קסוטו:>
לא, אני אענה. היות שאני לא מסכימה עם רוב הדברים שנאמרו בוועדה ולא ניתנת לי רשות הדיבור לומר באמת את דבריי ואני חשה שיש פה המון דברים שהוצאו מהקשרם, אני מרגישה שנעשתה פה תכנית תחת אחריות רבה ותחת אנשי מקצוע שעברו עליה פעמים רבות והתכנית לא מערבת תכנים שאינם הולמים לילדים בגילאי 10 ומעלה - - -

<היו"ר יעקב מרגי:>
ולגילאי 6? 

<הילי חורב קסוטו:>
לא, זה לא מתאים לגילאי 6. 

<היו"ר יעקב מרגי:>
את יכולה להסביר לי, יש לך אמצעי - - -

<הילי חורב קסוטו:>
ערוץ הילדים פונה לטווח גילאים - - -

<היו"ר יעקב מרגי:>
אני הולך איתך. תקשיבי, אני הולך איתך, אני יוצא מתוך הנחה שבעלי המקצוע שאת אומרת זה לא רק עורכים ויוצרי רייטינג - - -

<הילי חורב קסוטו:>
לא, לא - - -

<היו"ר יעקב מרגי:>
רגע, תני לי, אני עוזר לך, אני הולך איתך. 

<הילי חורב קסוטו:>
אלה אנשי חינוך ו - - - 

<היו"ר יעקב מרגי:>
אנשי חינוך ופסיכולוגים קליניים ומבינים בילדים והכול, אני רוצה לצאת מתוך הנחה, לא בדקתי, בסדר? ואני רוצה לצאת מתוך הנחה שבאמת התכנית שלך מכוונת רק לילדים מגיל 10 ומעלה, להרים את רמת ההגנה את מוכנה? 

<הילי חורב קסוטו:>
כן. 

<היו"ר יעקב מרגי:>
איך? 

<הילי חורב קסוטו:>
אז אני אומרת, כדי להרים את רמת ההגנה, אם זה היה תלוי בי, התכנית הייתה מסווגת 10 ומעלה. היות שאי אפשר, אין סיווג כזה, אנחנו גם ביקשנו, במילה אחת - - -

<היו"ר יעקב מרגי:>
אני מודה לך על הכנות, תודה. 

<הילי חורב קסוטו:>
- - - לגילאי 10 ומעלה. 

<היו"ר יעקב מרגי:>
למרות הדיון הממש טלגרפי, בשעה ומשהו, הנושא מרתק וזה נושא שצריך לגלות בו אחריות מעבר לכל שיקול אחר. הוועדה מודה לחברי הכנסת שהשתתפו בדיון, לחבר הכנסת מכלוף מיקי זוהר על יוזמת הדיון. הוועדה שמעה את חרדת ההורים מהתכנים של התכנית 'מתבגרים' שאליה נחשפים ילדים אף מתחת לגיל היעד. הוועדה מצרה על כך שהרגולטור לא מצא לנכון להיוועץ עם בעלי מקצוע ייעודיים כגון פסיכולוגים קליניים - - - 

<קריאה:>
סליחה, היושב ראש, זה לא מה שאמרנו - - - 

<היו"ר יעקב מרגי:>
תוכלי לשלוח לי מכתב מחאה על הסיכום, בסדר? הוועדה מצרה על כך שהנהלת הערוץ לא ראתה את טובת הילד ושלום הילד בשידור התכנים האלה. הוועדה קוראת למועצת הכבלים לבחון מחדש את אישור התכנית ואת שעת השידור שלה.

תודה רבה, הישיבה נעולה. 

<הישיבה ננעלה בשעה 13:15.>

